ངའི་གོམས་གཤིས་ལྟར་མཚན་མོ་དཔེ་ཆ་བལྟ་གི་ཡོད་སྟབས།ལེགས་བཤད་གསེར་ཕྲེང་གི་སྐབས་དང་པོར་ཀློག་བཞིན་པའི་སྐབས་སུ།ངའི་གྲྭ་ཤག་གི་རྒྱབ་ལོགས་སུ་སྐད་དམའ་མོའི་སྒོས་ང་རང་འབོད་ཀྱི་ཡོད་པ་ཞིག་ཐོས།ང་རང་ཕྱི་ལོགས་སུ་ཕྱིན་དུས་བྲག་དཀར་དགེ་འདུན་གྲགས་པ་རེད།ཁོས་ཕྲན་ལ་སྤྱང་སྐྱའི་དགེ་འདུན་རྒྱལ་མཚན་དང་ཆུ་སྐྱེས་དཔལ་བཟང་གཉིས་འཛིན་བཟུང་བྱས་ཏེ་ཁྲིད་སོང་ཟེར།དེ་ཡིན་ན་ང་རང་ཁོང་གཉིས་ཀྱི་གྲྭ་ཤག་ལ་བལྟ་རུ་འགྲོ་གི་ཡིན་ལབ་དུས།ད་ཁྱོད་མ་འགྲོ་ད་རུང་ཉེན་རྟོག་པ་འགའ་ཤས་འདུག་ཁྱེད་རང་ཡང་འཛིན་བཟུང་བྱེད་སྲིད་ཟེར་པས།དྲང་མོ་བཤད་ན།ང་རང་ཡང་སེམས་ནས་ཅུང་ཟད་སྐྲག་སྣང་བྱུང་སོང་མོད།འོན་ཀྱང་ང་རང་སྦྱར་ཡིག་དེ་ལ་འབྲེལ་བ་ཅི་ཡང་མེད་ལ།སྦྱར་ཡིག་དེ་སུས་སྦྱར་བ་དང་ཡི་གེ་འབྲི་མཁན་སུ་ཡིན་ཅི་ཡང་མི་ཤེས་ན་ཡང་།དེའི་མཚན་མོ་དེར་རྔམ་སྐྲག་བྱུང་བའི་ཚོར་སྣང་།དེ་རིང་ད་རུང་ཡང་ངའི་སེམས་སུ་གསལ་བོར་དྲན་གྱི་འདུག་ལ།དེ་རིང་ཁ་ཕྱིར་འཁོར་ནས་བསམ་བློ་གཏོང་དུས།དགོད་བྲོ་ལ་ངུ་ཡང་བྲོ་བའི་བྱིས་པ་བསམ་མེད་ཞིག་གི་སྐད་ཆ་ངས་ཁོ་ལ་འདི་ལྟར་བཤད།ཁྱོད་འདིར་དགོན་པའི་ནང་ཡིབ་ནས་སྡོད་པ་ལས།དགོན་པའི་རྒྱབ་རིའི་ཕྱོགས་ཀྱི་གྲོང་སྡེ་དོར་ཉིན་ཕྱོགས་སུ་བྲོས་ཤོག་ལབ་པས།ཅི་འདྲའི་དགོད་བྲོ་བ་ཞིག་མ་རེད་དམ།དེ་དུས་ངས་ད་རུང་དཔའ་ངར་ལྡན་པའི་འདས་བོ་སྤྱང་སྐྱའི་དགེ་འདུན་རྒྱལ་མཚན་དང་རེབ་གོང་ཡུལ་སྐོར་ཟིན་ཐོ་དང་ཙོང་ཁ་བའི་ཞབས་རྗེ་འཚོལ་བ་ཟེར་བའི་དཔེ་དེབ་གཉིས་རྩོམ་མཁན་ཆུ་སྐྱེས་དཔལ་བཟང་གཉིས་འཛིན་བཟུང་བྱེད་དགོས་བའི་རྒྱུ་མཚན་ཡང་ཤེས་ཀྱི་མེད་ལ།ཅི་ཞིག་ལ་བྲག་དཀར་དགེ་འདུན་གྲགས་པ་ཁོ་རང་བྲོས་ནས་འགྲོ་ཤོག་ལབ་དགོས་དོན་ཡང་ངས་མི་ཤེས།ངས་དེ་རིང་ཡང་བསམ་བློ་འཁོར་ཐུབ་ཀྱི་མི་འདུགདེའི་མཚན་མོ་འཛིན་བཟུང་བྱས་བའི་གྲྭ་་བ་དེ་གཉིས་དང་བྲག་དཀར་དགེ་འདུན་གྲགས་པ་གསུམ་ར་སྐོར་གཅིག་གི་ནང་བསྡད་ཡོད།